சாதி ஒழிப்பு, தீண்டாமை எதிர்ப்பு, நவீன மாற்றங்களை வரவேற்றல், மூடநம்பிக்கை எதிர்ப்பு, ஆணாதிக்கத்தின் மீதான விமர்சனம், மதுவிலக்கு, அறத்தை வலியுறுத்தல் ஆகியவை கலைவாணரின் நகைச்சுவைக் காட்சிகளின் அடிப்படையாக இருந்தவை. நடிகவேள் எம்.ஆர்.ராதாவின் நாடகங்களும் அண்ணா, கலைஞர் போன்றோரின் வசனங்களும் இதில் பெரும்பாலானவற்றை அடிப்படையாகக் கொண்டவைதான். ஆனால் எம்.ஆர்.ராதாவின் விமர்சனம் அதிரடியானது என்றால் கலைவாணரின் நகைச்சுவை மென்மையானது. 'யாரை நோக்கி விமர்சனம் வைக்கிறோமோ, அவர்களைப் புண்படுத்திவிடக்கூடாது, அவர்களும் இந்த சீர்திருத்தக் கருத்துகளை ஏற்றுக்கொள்ளும் வகையில் இருக்கவேண்டும்' என்பதாக என்.எஸ்.கிருஷ்ணனின் நகைச்சுவைக் காட்சிகள் அமைந்தன.